**Qaamolee Itti Waamamaa Biiroo Abbaa Alangaa Waliigalaa Oromiyaa**

**Komishinii Manneen Sirreessaa Oromiyaa**

Komishiniin Manneen Sirreessaa Oromiyaa ergama hojii olaantummaa seeraa mirkaneessuu keessatti namoota yakkaan himatamuun adabaman amala isaanii sirreessuuf, murtiilee adabbii manneen murtiin kennaman raawwachisuuf kan hundeeffame yoo ta’u, Itti Waamamni Komishiniin Manneen Sirreessaa Oromiyaa yeroodhaa gara yerootti jijjiirama kan ture yoo ta’ees, Labsii lakk.199/2013 keewwata 13(5)tiin Biiroo Abbaa Alangaa waliigalaaf (Biiroo Haqaa Oromiyaa yeroo sanaa) ta’uun seeraan murtaa’ee jira. Yeroo ammaa kanaas akkaataa Labsii Lakk.242/2014tiin Itti Waamamni Komishinii Manneen Sirreessaa Oromiyaa Biiroo Abbaa Alangaa Waliigalaa Oromiyaatiif akka ta’e ni kaa’a. Komishinichi bu’uura Labsii Lakk.242/2014 keewwata 42tiin aangoofi hojii armaan gadii kan qabuudha. Isaanis:

* Qabiinsa mirga sirreeffamtoota seeraa haala walfakkaataan akka kabajamu gochuu
* Poolisii filatee leenjiisuu, barsiisuu, bakka hojii barbaachisuutti ramaduun hojjechisuu, leenjii kennuu, akka kennamu taasisuu,
* Sirreeffamaan Mana Sirreessaa seenu ajaja mana murtiin qofa ta’uu mirkaneeffachuu
* Sirreeffamaan jijjiirama amalaa fi ilaalchaa akka fiduufi gara hawaasaatti akka makamuuf hojii dandeessisan raawwachuu
* Wiirtuu Leenjii ogummaa adda addaa hundeessuu fi Sirreeffamtoonni lammii oomishawaa akka ta’aaniif hojjechuu
* Sirreeffamtoonni fayyaa qabeessa akka ta’an, hamilee fi qaamaan akka cimaan iddoo ispoortii fi bashannaanaa qopheessuu
* Haala qabiinsa sirreefamtoota sababa addaan qabiinsa addaa barbaadaniif haala mijeessuu
* Sirreeffamtootaaf baajata ramadamuun nyaata gahaa dhiyeessuu fi dubartootaa fi daa’immaniif haadha waliin jiraniif kunuunsa addaa taasisuu
* Sirreeffamtoonni jijjiirama amala fidaan akka korooraan bahaniif mana murtiitti dhiyeessuu
* Gaaffii oliyyannoo fi iyyata adda addaa sirreeffamtoota seeraa qaama adda addaatti dhiyeeffatan qaama dhimmi ilaaluuf dabarsuu, bu’aa isaa hordofuun beeksisuu,
* Sirreeffamtoonni Maatii, abukaattoo, ogeeyyii fayyaa isaanii waliin akka argan taasisuu
* Manneen sirreessaa fi jireenya hawaasummaa sirreeffamtoota seeraa fooyyessuuf galii sochii hojii misoomaa adda addaa manneen sirreessaa, akkasumas qaamolee mootummaa, miti mootummaa fi dhaabbilee gargaarsaa irraa argamu qaama dhimmi ilaalutti dhiyeessuun yammuu hayyamamu hojiirra oolchuu,
* Nageenyaa fi tasgabbii manneen sirreessaa kabachiisuu, sirreeffamtootni seeraa akka hin badne yookiin akka hin milqine eeguu; naamusa akka kabajan taasisuu;
* Galmee fi seenaa sirreeffamtoota seeraa sirnaan qabu; jijjiirama jiru guyyaa guyyaan hordofuu;
* Jireenya hawaasummaa sirreeffamtoota seeraa fooyyessuuf sirreeffamtootni seeraa gurmaa’anii galii akka argatan deeggarsa kennuu; galiin argamus dhimma fooyya’iinsa jireenya hawaasummaa isaaniitiif akka oolu taasisuu;
* Wiirtuuwwan misooma sirreeffamtoota seeraa hojii misoomaa irratti hirmaachisuuf gargaaran babal’isuu; galii argamu irraa kaffaltii gatii humnaa akka argatanii fi galii argamettis haala itti fayyadamuu danda’an mijeessuu;
* Qaamolee mootummaa fi miti-mootummaa adda addaa waliin walitti dhufeenya taasisuu; qindoominaan hojjechuu;
* Dhiifama sirreeffamtoota seeraatiif taasifamu ilaalchisee qaama dhimmi ilaalu waliin hojjechuu.
* Dhaabbata leenjii poolisii Mana Sirreessaa naannichaa akka hundeeffamu taasisuu; meeshaalee fi humna namaatiin guutuu; gurmeessuu; bulchuu

**2. Aangoo fi Hojii Biiroon Qaamolee Itti Waamamaa Ilaalchisee Qabu**

Akkaataa Dambii Sirna Itti Waamama Manneen Hojii Qaama Raawwachiiftuu Mootummaa Naannoo Oromiyaa, lakk.231/2014, itti waamamaa fi hariiroo hojii mana hojii itti waamamaa fi Mana Hojii Olaanaa gidduu jiru ilaalchisee tumame, keewwata 4(2)(A) jalatti itti waamamni Komishinii Manneen Sirreessaa Oromiyaa Biiroo Abbaa Alangaa Waliigalaa Oromiyaatiif akka ta’e ifatti tumee jira. Dambiin kunis sirna deeggarsaa fi hordoffii, qindoominaa fi itti gaafatamummaan mana hojii itti waamamaa fi ol’aanaa gidduu jiru itti cimuu fi mirkanaa’u seeraan diriirsee jira.

Sirni deeggarsaa fi hordoffii mana hojii olaanaan taasifamu kamiyyuu karaa qajeeltoowwan bu’uuraa dambichaan kaa’aman gidduu galeessa godhateen ta’uu qaba. Kunis deeggarsii fi hordoffiin taasifamu kun karaa iftoomina qabuu fi seera qabeessa ta’een, yeroo waytaawaa fi baasii kan qusatu; bu’a qabeessummaa hojii fi dandeettii raawwachisummaa kan dabalu; qindoomina hojii caalmatti kan cimsuu; fi Itti gaafatamummaa kan mirkaneessu ta’uu qaba.

Aangoo fi gaheen hojii Qaama Itti Waamamaa seerota biroo fi Dambii kanaan kenname akkuma eeggameetti ta’ee; Biiroon Abbaa Alangaa Waliigalaa Oromiyaa Qaama Itti Waamamaa kanaa ilaalchisee aangoo fi hojii armaan gadii ni qabaata.

* Yaada Imaammataa, tarsiimoo fi seeraa Mana Hojii Itti Waamamaa burqisiisuu; akka burqu taasisu, qaama dhimmi ilaallatuuf dhiyeessuun yommuu mirkanaa’u akka hojiirra oolu taasisuu;
* Mana Hojii Itti Waamamaa Olaantummaan gaggeessuu fi qindeessuu;
* Gurmaa’iinsa, sagantaa hojii fi baajata Manneen Hojii Itti Waamamaa qorachuu; qorachisuu, qaama mootummaa dhimmi ilaaluuf akka dhiyaatu taasisuu, yommuu mirkanaa’u hojiirra akka oolu taasisuu, hordofuu fi to’achuu;
* Karoora hojii Mana Hojii Itti Waamamaa kan yeroo dheeraa, gidduu galeessaa fi gabaabaa akka qophaa’u taasisuu, hordofuu, gamaggamuu, qaama dhimmi ilaaluuf dhiyeessuu, akka dhiyaatu taasisu
* Gabaasa raawwii hojii Mana Hojii Itti Waamamaa hordofuu, to’achuu, deeggaruu, qaama dhimmi ilaaluuf dhiyeessuu, akka dhiyaatu taasisuu, bakka hanqinni uummameetti tarkaanfii sirreeffamaa fudhachuu, akka fudhatamu taasisuu,
* Waltajjii gamaggama raawwii hojii waloo olaantummaan gaggeessuu, duubdeebii kennuu, kallattii hojii itti aanuu kaa’uu,
* Qindoominni hojii Biiroo fi Mana Hojii Itti Waamamaa gidduu jiru akka cimuuf hojmaata diriirsuu, hojiirra oolchuu, akka hojiirra oolu taasisuu,
* Dandeettii raawwachiisummaa hooggansaa fi raawwataa Mana Hojii Itti Waamamaa sadarkaan jiru cimsuuf leenjii adda addaa kennuu, akka kennamu taasisuu, bu’aa qabeessummaa isaa hordofuu, fi
* Hojiiwwan biroo hojii Mana Hojii Itti Waamamaa bu’aa qabeessa taasisaan raawwachuu ni dabalata.